《千尺雪歌再叠旧韵》
清代·弘历

物无妍媸贵已有，譬之鸡口与牛后。赵家寒山虽鼻祖，岂似奔川带我牖。

落叶雨如散天花，八功德水无更加。湱然净练挂千尺，披图仿佛荆关家。

干林一色皆凝素，雪耶声胡作英頀。闻观寂复似无声，妙觉都来归静悟。

时为渟注时潺湲，对我迩年几往还。如斯逝者曾不改，依然沙渚萦云湾。

枕流静室潇而洒，影漾蜃窗光上下。清机飒景凑秋深，兴来恰当吟篇把。

宗苍吴人还写吴，盘山吾亦规摹夫。春卿点笔绘西苑，学士实则图斯区。

四卷匣庋伴竹炉，一览备悉事创吾。风在林端月在湖，取之无尽何同殊。